Šipoš, Michal, poslanec NR SR (2024-02-27):
Ďakujem veľmi pekne. Milí kolegovia, milé kolegyne, dobré ráno všetkým, ktorí prišli a zaujíma ich tento zákon, ktorý predkladá naše hnutie SLOVENSKO. Je to pokračovanie prorodinných riešení, ktoré sme naštartovali počas našej vlády v roku 2020, kedy sme prišli s viacerými prorodinnými balíčkami, viacerými prorodinnými zákonmi. Spomeniem len v skratke niektoré z nich. Prvý bol tehotenský príspevok, kde mamičky, ktoré sú v požehnanom stave, už od štvrtého mesiaca môžu čerpať tehotenský príspevok. Je to v sume 1 800 eur, pokiaľ sa narodí bábätko, dieťatko do rodiny, tak je to minimálne taká finančná vzpruha, aj taká istota, že nebudú strádať, nebudú mať problém mať na základné vybavenie pre to dieťatko a môžu sa v pokoji pripravovať na pôrod. Keďže sme pokračovali aj ďalej v týchto prorodinných riešeniach popri obrovských krízach, popri covidovej kríze, popri vojne na Ukrajine, energetickej kríze, inflácii, samozrejme, že sme pristúpili aj k našej vlajkovej lodi a schválili sme už dobre známych 200 euro na dieťa, ktoré si rodičia čerpajú. Je to rozdelené, ten príspevok, na 60 eur prídavok na deti, ktorý sme zvýšili dramaticky oproti vládam SMER-u, a 140 euro daňový bonus, ktorý si môžu rodičia, samozrejme pracujúci rodičia uplatniť, keďže podporujeme pracujúce rodiny, nie sme za to, aby ľudia dostávali peniaze len tak zadarmo, za nič, ale sme za to, aby tí, čo pracujú, tí, čo poctivo odvádzajú dane, a hlavne, ktorí sa rozhodli stať rodičmi a pomôcť tak Slovensku, slovenskej ekonomike, slovenskému HDP, tak sme presadili, aby si mohli uplatniť ten 140-eurový daňový bonus mesačne na jedno dieťa, samozrejme, s ďalšími deťmi sa to, sa to násobí. Takže toto sú v skratke zákony. Samozrejme pomáhali sme aj dôchodcom, konečne sme vyplácali seriózny a spravodlivý 13. dôchodok, 14. dôchodok, valorizovali sme dôchodky, očkovací bonus pre dôchodcov. Tá pomoc bola, bola obrovská a podľa mňa každý rodič, ktorý pracuje, každý dôchodca, starý rodič musí vidieť, že v peňaženke im za našej vlády tie peniaze prichádzali a opakujem, že aj napriek obrovským krízam, ktoré, ktoré v tom čase sme mali. No a toto tuná je ďalší zákon do série tých prorodinných riešení a dlhodobo na Slovensku je komunikovaná téma, že ženy majú menšie príjmy ako muži na Slovensku, sú menej ohodnocované, majú nižšie výplaty, potom, samozrejme, majú aj nižšie dôchodky a obzvlášť je to, obzvlášť je to viditeľné pri ženách matkách, ktoré sa rozhodli stať matkami, ktoré sa rozhodli mať deti a tieto matky majú samozrejme obrovskú nevýhodu potom čo sa týka mzdy, samozrejme obrovskú nevýhodu a majú oveľa nižšie dôchodky len preto, že sa rozhodli byť prínosom tejto spoločnosti. Preto prichádzame s týmto návrhom, aby mamy, ktoré majú deti do 15, vo veku do 15 rokov, si mohli uplatniť stoeurový daňový bonus mesačne. To znamená, aby sme aspoň trochu vyrovnali ten nepomer medzi mužmi, medzi príjmami mužov, ten nepomer, ktorý dlhodobo vieme, že na Slovensku je a, samozrejme, aby aj ony potom mohli mať trošku vyšší dôchodok, keď už sú v tom veku a odchádzajú do dôchodku. A takto by sme chceli tým matkám, ktoré sa rozhodli byť mamami, pomôcť, pretože to, čo ony odvádzajú pre Slovensko, to, čo odvádzajú pre náš štát, že vychovávajú deti, že sa rozhodli byť mamami, je nenahraditeľné a mne je veľmi ľúto, že sociálnodemokratické vlády, ktoré tu v minulosti boli a tak hrdo stále si hovoria, že sú sociálnodemokratické, že neprišli s takýmto návrhom zákona, veľakrát sa to zvrhne len na MDŽ, na športové haly, na rozdávanie karafiátov, sem-tam popri tom nejaký oplzlý vtip, potom sa dajú nejaké facebookové statusy, kde sa pochvália pravidelne každý poslanec nejakým videom, nejakým statusom, či už je to MDŽ alebo Deň matiek, a hovoria o tom, akí oni sú sociálni demokrati, ako oni myslia na mamy, ako si ich vážia, predbiehajú sa v tom, kto napíše krajší status, ale keď konkrétne majú niečo urobiť pre tie mamy, keď im majú konkrétne nejakým spôsobom pomôcť, tak vtedy skutek utek. No ale nie je všetkým dňom koniec, dnes sme tu v parlamente, začali sme túto rozpravu minulý týždeň v piatok, dnes je na stole zákon, ktorý prinášame, chceme o ňom diskutovať, chceme počuť vaše názory, chceme si vypočuť, čo si o tom myslíte, či si myslíte, že by sme mali pracujúce mamy zvýhodniť aspoň tými 100 eurami mesačne ako daňový bonus, alebo by sme mali to nechať tak, že všetko je v poriadku, nič sa nedeje, však to je ich vec, že sa rozhodli byť matkami, to je ich vec, že majú nižšie platy, že nemajú kariéru, že majú nižšie dôchodky. Samozrejme v parlamente je väčšina mužov ako žien, takže budú o tom rozhodovať zrejme chlapi vo väčšine, lebo žien nie je až toľko, no a teraz sa ukáže pri hlasovaní, keď skončí táto rozprava, či sú muži ochotní podporiť matky. Osobne som veľmi zvedavý, ako budú hlasovať prezidentskí kandidáti, pretože onedlho máme prezidentské voľby a prezidentskí kandidáti sú najviac pod drobnohľadom momentálne voličov, budú sa rozhodovať, komu ten hlas vhodia nakoniec do tej urny a toto bude jeden z takých zaujímavých pohľadov, ako prezidentskí kandidáti myslia na mamy, na matky, ktoré sa rozhodli mať deti. Máme tu momentálne v tejto chvíli máme dvoch prezidentských kandidátov. Po mojej ľavici sedí Igor Matovič, za mnou sedí Andrej Danko, ktorého chcem privítať, minulý týždeň som vás tu nevidel, pán predsedajúci, a mali sme tu plodné debaty, dôležité zákony. No a Peter Pellegrini, ktorý tu momentálne nie je, ten bude tiež hlasovať o tomto zákone a tiež môže ukázať, či je len dobrý vešač záclon, keď treba ukázať na facebooku nejakú fotku, ako pomáha mamke, alebo či aj reálne chce pomôcť všetkým mamám na Slovensku. Lebo toto nie je o pomoci matkám poslancov alebo mamám rodinných príslušníkov poslancov, toto je o všetkých mamách na Slovensku. A prezidentskí kandidáti budú konfrontovaní v diskusiách, budú konfrontovaní voličmi, ako sa zachovali pri tomto zákone, ktorý by mohol aspoň trochu zvýhodniť mamy, ktoré majú deti, v tomto prípade ide deti do 15 rokov a ja som veľmi zvedavý, ako sa zachovajú minimálne títo traja prezidentskí kandidáti. Lebo jedna vec sú reči, jedna vec sú nejaké politické fluskuly (floskuly, pozn. red.), ktoré vedia hovoriť novinárom a vedia sa nejakým spôsobom vyhovárať, ale pri tom hlasovaní, keď máte stlačiť to tlačidlo, tam jednoducho už musíte zaujať jasný postoj. Buď ste za, alebo sa na to vykašlete a ukážete zdvihnutý prst všetkým mamám na Slovensku, ktoré majú tieto deti. O tom, že či je ten zákon potrebný alebo či nie je potrebný, dalo by sa dlho hovoriť, môžte sa spýtať konkrétne mamičiek, ktoré máte vo svojom okolí, ja som presvedčený, že je ten zákon dôležitý a naše hnutie tieto zákony bude prinášať pravidelne na schôdzach Národnej rady. Osobne som presvedčený, že aj keď teraz tento zákon neprejde a vládni poslanci, ktorí to majú v rukách, za to nezahlasujú a ani prezidentskí kandidáti Peter Pellegrini a Andrej Danko, môžem tuná z tohto miesta sľúbiť všetkým mamičkám a všetkým občanom Slovenskej republiky, že my a naše hnutie SLOVENSKO tento zákon presadí, možno keď nie teraz v opozícii, tak v ďalšom volebnom období. To vám môžem garantovať, bude to určite jeden z pilierov nášho hnutia. Ďakujem veľmi pekne, teším sa na faktické.